Diari Oficial de la Generalitat Valenciana


Sumari del DOGV 2521, del 02-06-1995 (1995/834937)

ORDRE de 10 de maig de 1995, de la Conselleria de Sanitat i Consum, per la qual estableix les dades mínimes que ha de contenir la història clínica laboral dels serveis mèdics d'empresa, situats a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/10/(4)/dof/vci/html**

### Dades del document

Número de DOGV
:   2521

Data del DOGV
:   02-06-1995

Secció del DOGV
:   DISPOSICIONS GENERALS

Número del document
:   1995/834937


Data del document
:   10-05-1995

Organisme emissor
:   Conselleria de Sanitat i Consum

Tipus de document
:   Ordre

ORDRE de 10 de maig de 1995, de la Conselleria de Sanitat i Consum, per la qual estableix les dades mínimes que ha de contenir la història clínica laboral dels serveis mèdics d'empresa, situats a la Comunitat Valenciana.   
La Llei 14/1986, General de Sanitat, estableix en el seu article 61 el principi de la història clínico-sanitària única per pacient, que haurà de mantenir-se, almenys dins dels límits de cada institució assistencial, com a pas previ a la màxima integració de la informació relativa a cada pacient en cada àrea de salut.  
El Decret 56/1988, de 25 d'abril, del Consell de la Generalitat Valenciana, estableix l'obligatorietat d'una història clínica única per pacient i institució, exigible a tots els centres existents a la Comunitat Valenciana, tant públics com privats.  
En el Decret 1036/1959, de 10 de juny, pel qual es reorganitzen els serveis mèdics d'empresa, article 7 i concordants, i el seu posterior desplegament mitjançant l'Ordre de 21 de novembre de 1959, pel qual s'aprova el Reglament dels Serveis Mèdics d'Empresa, en la seua secció tercera, s'atribueix a l'Organització dels Serveis Mèdics d'Empresa la direcció i orientació tècnica d'aquests serveis, establint entre les funcions d'aquella la determinació dels models de documents sanitaris que han utilitzar els serveis mèdics d'empresa.  
En l'esmentada ordre de 21 de novembre de 1959 s'estableix, entre els diferents documents sanitaris que han de ser emplenats pels serveis mèdics d'empresa, l'anomenada fitxa oficial i fitxa mèdica, document en què cal recollir totes les dades obtingudes en els reconeixements sistemàtics i exploracions complementàries.  
En el Reial Decret 2001/1980, de 3 d'octubre, en la seua disposició final primera, s'integra l'Organització dels Serveis Mèdics d'Empresa en l'Institut Nacional de la Salut.  
Pel Reial Decret 1612/1987, de 27 de novembre, es traspassen a la Comunitat Valenciana les funcions i serveis de l'Institut Nacional de la Salut.  
Per l'Ordre de 23 de març de 1992, del conseller de Sanitat i Consum, s'adscriuen les competències sanitàries en matèria de salut laboral, entre elles les corresponents a l'Organització dels Serveis Mèdics d'Empresa, a la Direcció General de Salut Pública, sent posteriorment ratificada en el Decret 37/1994, de 21 de febrer, del Govern Valencià, pel qual aprova el Reglament Orgànic i Funcional de la Conselleria de Sanitat i Consum.  
L'obsolescència del model oficial de fitxa de reconeixements existent en l'actualitat ha dut que cada servei mèdic d'empresa elabore els seus propis documents, amb criteris no homogenis, havent donat lloc a una gran diversitat d'històries clíniques laborals, no donant-s'hi sempre els requisits per poder ser considerades com a tals.  
Sent la història clínica un dels instruments bàsics per al correcte desplegament de les actuacions del servei mèdic d'empresa, així com un document essencial en el sistema d'informació de salut laboral, cal establir uns continguts mínims d'aquests documents, que alhora que en milloren la utilitat i la qualitat, siguen el primer pas per a la unificació i normalització de la història clínica laboral.  
Per tot això,  
ORDENE:  
Article primer  
La fitxa oficial que estableix l'article 44 del vigent Reglament dels Serveis Mèdics d'Empresa com a suport de les dades obtingudes en els reconeixements sistemàtics, serà, sota la denominació d'història clínica laboral, per als serveis mèdics d'empresa situats a la Comunitat Valenciana, el document que de forma unitària englobarà per a cada treballador la informació i documentació generada tant en els exàmens de salut preceptius com en qualsevol altra actuació sanitària practicada pel servei mèdic d'empresa, en l'exercici de les seues funcions.  
Article segon  
La història clínica laboral utilitzada pels serveis mèdics d'empresa haurà de contenir informació suficient que permeta identificar el treballador i l'empresa, així com la informació necessària per donar suport a les actuacions a realitzar pel servei mèdic d'empresa i justificar i documentar els resultats i les recomanacions.  
Per això contindrà com a mínim els apartats i les dades següents:  
a) Dades d'identificació de l'empresa, inclòs el nom o raó social, domicili, activitat i, si escau, centre de treball.  
b) Dades d'identificació del treballador, inclosos nom i cognoms, adreça, data de naixement, número d'inscripció a la Seguretat Social, sexe i estat civil, data d'ingrés a l'empresa i dades d'identificació del lloc de treball que ocupa.  
c) Història laboral anterior del treballador, on s'identificaran cronològicament, per cada una de les empreses on haja treballat, l'activitat d'aquestes, l'ocupació del treballador, la data d'inici i de cessament, així com els factors de risc a què el treballador hi estava exposat, fent constar igualment els períodes de desocupació.  
d) Història laboral actual, on s'identificarà l'ocupació, la descripció de les tasques que realitza, així com els factors de risc a què el treballador està exposat, temps d'exposició, resultat dels mesuraments ambientals que s'hagen efectuat i mesures preventives que li afecten, incloent l'equip de protecció individual i la informació rebuda sobre els seus riscos laborals; s'hi faran constar, igualment, altres activitats laborals alienes a l'empresa que realitze el treballador.  
e) Anamnesi, que recollirà els antecedents clínics d'interès, hàbits de vida, així com immunitzacions.  
f) Programa d'exàmens de salut, on s'anotarà el tipus d'examen de salut que cal realitzar al treballador i periodicitat d'aquests.  
g) Resultats dels exàmens de salut, que s'iniciarà amb l'examen de salut previ a l'admissió a l'empresa i on s'anotarà per a cada examen realitzat la data d'aquest, exploracions i proves realitzades, els resultats obtinguts, judici clínic, la qualificació d'aptitud per al treball i les recomanacions efectuades.  
h) Registre d'accidents de treball i malalties professionals, on es recollirà, per als primers, la data de l'accident, descripció d'aquest i de les lesions, així com dades sobre la seua evolució, i per a les malalties professionals la data de detecció, tipus de malaltia i evolució d'aquesta.  
i) Registre de morbiditat, on es recolliran els problemes de salut que presente el treballador, detectats a través dels exàmens de salut, a través de les incapacitats temporal, o a partir de les consultes realitzades pel propi treballador. anotant la data de detecció o de presentació, la seua possible vinculació laboral i els canvis produïts.  
Article tercer  
Qualsevol document que integre la història clínica laboral d'un treballador haurà de contenir les dades identificatives d'aquest, així com el número d'història. Qualsevol anotació en els documents de la història clínica haurà de ser datada i signada de forma que permeta la identificació del personal sanitari que la realitza.  
Article quart  
Les històries clíniques laborals són documents confidencials que han de romandre en custòdia del personal sanitari del servei mèdic d'empresa. L'accés a aquests documents s'atindrà al que disposa l'Ordre de 17 de febrer de 1994, de la Conselleria de Sanitat i Consum, per la qual regula la confidencialitat i custòdia de les dades mèdiques dels serveis mèdics d'empresa.  
En cas de supressió del servei mèdic d'empresa, les històries clíniques laborals quedaran sota la custòdia de l'empresa, amb les mesures de seguretat suficients, supervisades per la Direcció General de Salut Pública, que garantiran la seguretat de les dades. Quan una empresa cesse en la seua activitat ho notificarà a la Direcció General de Salut Pública, i hi transferirà les històries clíniques laborals dels seus treballadors per a la seua custòdia.  
DISPOSICIó TRANSITòRIA  
Els serveis mèdics d'empresa que es troben en funcionament a l'entrada en vigor d'aquesta ordre, disposen d'un termini de sis mesos per a adaptar les seues històries clíniques laborals al que s'hi disposa.  
DISPOSICIONS ADDICIONALS  
Primera  
Faculte la Direcció General de Salut Pública per a dictar, en el marc de les seues competències, les mesures necessàries per al millor desplegament i aplicació del que disposa la present ordre.  
Segona  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 10 de maig de 1995  
El conseller de Sanitat i Consum:  
JOAQUíN COLOMER SALA


Còpia Permalink ELI